ALPHAX กู้เงิน EXIM Bank กว่า 200 ลบ. ลุยขยายพอร์ตสินเชื่อ “มะหะทุน”
ALPHAX กู้เงิน EXIM Bank กว่า 200 ลบ. ลุยขยายพอร์ตสินเชื่อ “มะหะทุน” เดินหน้าบุกลาวเต็มสปีด! พร้อมจับมือ”คำภูวงศ์”ร้านทองที่ใหญ่ที่สุดในลาว ปล่อยกู้ซื้อทอง เตรียมบุกตลาดสินเชื่อนาโนไฟแนนซ์ ผ่านฐานลูกค้าเดิมที่มีกว่า 80,000 ราย
ALPHAX กู้เงิน EXIM Bank กว่า 200 ลบ. ลุยขยายพอร์ตสินเชื่อ “มะหะทุน” เดินหน้าบุกลาวเต็มสปีด!
14 ก.ย. 2565

นายธีร ชุติวราภรณ์ ประธานเจ้าหน้าที่บริหาร บริษัท อัลฟ่า ดิวิชั่นส์ จำกัด (มหาชน) หรือ ALPHAX เปิดเผยว่า ธนาคารเพื่อการส่งออกและนำเข้าแห่งประเทศไทย (EXIM Bank) ได้ลงนามในสัญญาปล่อยสินเชื่อให้กับบริษัทฯ เพื่อรองรับแผนการขยายธุรกิจในสาธารณรัฐประชาธิปไตยประชาชนลาว (สปป.ลาว) ผ่านบริษัท มหทุน โฮลดิ้ง จำกัด (MHTH) ซึ่ง ALPHAX ถือหุ้นในสัดส่วน 76.78% และ MHTH เป็นผู้ถือหุ้นใหญ่ บริษัท มะหะทุน เช่าสินเชื่อ มหาชน (MHTL) ซึ่งประกอบธุรกิจให้บริการสินเชื่อเช่าซื้อรถจักรยานยนต์ รถมือสอง และเครื่องจักรกลการเกษตร ในนครเวียงจันทน์ และเตรียมออกโปรดักส์ใหม่เพื่อรองรับดีมานด์ลูกค้าและเพื่อใช้ฐานข้อมูลเดิมให้มีประสิทธิภาพสูงสุด
“หลังการได้รับวงเงินสินเชื่อจาก EXIM Bank ในครั้งนี้ ทำให้ มะหะทุน เช่าสินเชื่อ พร้อมลุยธุรกิจได้อย่างเต็มรูปแบบ และมีต้นทุนอัตราดอกเบี้ยที่ต่ำกว่าเดิมเกือบ 300% เมื่อเทียบกับในช่วงก่อนหน้า ซึ่งส่งผลดีต่อความสามารถในการทำกำไรของบริษัทฯ”นายธีร กล่าว
ทั้งนี้ ทีมบริหารเตรียมจะออกโปรดักส์สินเชื่อใหม่ เพื่อรองรับความต้องการของลูกค้าในสปป. ลาว โดยล่าสุดได้มีการจับมือ “ร้านคำภูวงศ์” ร้านทองที่ใหญ่ที่สุดในลาว เพื่อปล่อยสินเชื่อทองคำ ซึ่งเป็นสินค้าที่นิยมที่สุดใน สปป.ลาว และทีมบริหารคาดการณ์ว่า การลุยโปรดักส์ทองคำนี้ จะทำให้ มะหะทุน เช่าสินเชื่อ มีการขยายพอร์ตได้อย่างก้าวกระโดด
ทั้งนี้ ALPHAX มั่นใจว่าธุรกิจที่พยายามจะเดินในสปป.ลาว ผ่าน มะหะทุน เช่าสินเชื่อ จะเปิดโอกาสในการขยายฐานลูกค้า และเพิ่มโปรดักส์ใหม่ตอบสนองความต้องการลูกค้ามีอยู่เป็นจำนวนมาก โดยในเร็วๆ นี้ เตรียมบุกตลาดสินเชื่อนาโนไฟแนนซ์ ผ่านการใช้ฐานลูกค้าเดิมที่มีกว่า 80,000 ราย อีกทั้งยังอยู่ระหว่างการพัฒนาแพลตฟอร์ม Digital Lending เพื่อนำมาใช้ในการขยายธุรกิจทั้งในไทย และลาว สอดรับแผนการก้าวสู่ความเป็นผู้นำ Fintech ของกลุ่มบริษัทฯ